অনূর্ধ্ব ১৮ আই লিগে ইস্টবেঙ্গল-মোহনবাগান ডার্বিকে ঘিরে ফের উত্তপ্ত ময়দান!
রবিবার ঘরের মাঠে ম্যাচের দশ মিনিটে জেরি পুলামতে গোল করে এগিয়ে দেয় মোহনবাগানকে। ২৭ মিনিটে ইস্টবেঙ্গলের হয়ে সমতা ফেরায় বুধুয়া বারা। লাল-হলুদ শিবিরের অভিযোগ, ম্যাচের ৪০ মিনিটে গোল করে অচিন্ত্য ঘোষ আবার ইস্টবেঙ্গলকে এগিয়ে দিতেই উত্তপ্ত হয়ে ওঠে পরিস্থিতি। ক্ষুব্ধ মোহনবাগান সমর্থকরা গ্যালারি থেকে ইট ছুড়তে শুরু করেন মাঠের মধ্যে। প্রায় মিনিট চারেক ম্যাচ বন্ধ রাখেন রেফারি। সবুজ-মেরুন সমর্থকদের পাল্টা অভিযোগ, তাঁদের উদ্দেশে ইস্টবেঙ্গল রিজার্ভ বেঞ্চ থেকে অশ্লীল অঙ্গভঙ্গি করা হচ্ছিল। এখানেই শেষ নয়। গ্যালারি থেকে সবুজ-মেরুন পতাকাও নাকি খুলে ফেরার চেষ্টা করেছেন লাল-হলুদ সমর্থকরা!
অনূর্ধ্ব ১৮ ইস্টবেঙ্গলের কোচ প্রাক্তন তারকা তরুণ দে যদিও যাবতীয় অভিযোগ উড়িয়ে দিয়েছেন। বললেন, ‘‘আমাদের ফুটবলাররা ওয়ার্ম-আপ শুরু করার সময় থেকেই মোহনবাগান সমর্থকরা গালাগালি করছিলেন। পাথর ছুড়ছিলেন। আমরা ২-১ গোলে এগিয়ে যাওয়ার পর সেটা আরও বেড়ে যায়। প্রাণ বাঁচাতে বাধ্য হয়ে আমরা মাঠের ভিতর ঢুকে পড়েছিলাম।’’ লাল-হলুদ কোচ ক্ষুব্ধ পুলিশের ভূমিকা নিয়েও। বললেন, ‘‘গত ৮ নভেম্বর অনূর্ধ্ব প্রথম পর্বের ডার্বিতেও ঝামেলা হয়েছিল। তা সত্ত্বেও রবিবার পুলিশের ভূমিকা ছিল নীরব দর্শকের মতো। পুলিশ কর্মীরা একটু তৎপর হলে ম্যাচ বন্ধ হতো না।’’
তবে দ্বিতীয়ার্ধের ৫৬ মিনিটে মোহনবাগানের আজহারউদ্দিন মল্লিক গোল করার পর পরিস্থিতি কিছুটা শান্ত হয়। কিন্তু ৮০ মিনিটে বুধুয়া গোল করে ইস্টবেঙ্গলকে এগিয়ে দেওয়ার সঙ্গে সঙ্গে ফের অশান্তি শুরু হয়ে যায়। এবার দুই প্রধানের সমর্থকদের মধ্যে সংঘর্ষ থামাতে আসরে নামে ঘোড়সওয়ার পুলিশ! যার রেশ ছিল ম্যাচ শেষ হওয়ার ঘণ্টাখানেক পরেও। তবে ইস্টবেঙ্গলের কাছে ২-৩ গোলে হেরে অনূর্ধ্ব ১৮ আই লিগের মূলপর্বে ওঠার স্বপ্নভঙ্গ হওয়ার পর মোহনবাগানের কোচ এবং প্রাক্তন ভারত অধিনায়ক জো পল আনচেরি কাঠগড়ায় তুললেন রেফারিকেই। বললেন, ‘‘রেফারির বেশ কিছু সিদ্ধান্ত আমাদের বিরুদ্ধে গিয়েছে। না হলে ম্যাচটা আমরা হারতাম না।’’ লাল-হলুদ শিবিরে অবশ্য খুশির হাওয়া। মূলপর্বে ওঠার জন্য দু’ম্যাচ থেকে মাত্র দু’পয়েন্ট দরকার তাদের।